CELEX: E2010C0159
Language: el
Date: 2010-04-21 00:00:00
Title: Απόφαση της Εποπτεύουσας Αρχής της ΕΖΕΣ αριθ. 159/10/COL, της 21ης Απριλίου 2010 , σχετικά με συμπληρωματικές εγγυήσεις για τη Νορβηγία όσον αφορά τη λοιμώδη ρινοτραχειίτιδα των βοοειδών

16.12.2010   
            
            
               EL
            
            
               Επίσημη Εφημερίδα της Ευρωπαϊκής Ένωσης
            
            
               L 332/43
            
         ΑΠΌΦΑΣΗ ΤΗΣ ΕΠΟΠΤΕΫΟΥΣΑΣ ΑΡΧΉΣ ΤΗΣ ΕΖΕΣ
   αριθ. 159/10/COL
   της 21ης Απριλίου 2010
   σχετικά με συμπληρωματικές εγγυήσεις για τη Νορβηγία όσον αφορά τη λοιμώδη ρινοτραχειίτιδα των βοοειδών
   Η ΕΠΟΠΤΕΥΟΥΣΑ ΑΡΧΗ ΤΗΣ ΕΖΕΣ,
   Έχοντας υπόψη τη συμφωνία για τον Ευρωπαϊκό Οικονομικό Χώρο, και ιδίως το άρθρο 17, καθώς και το πρωτόκολλο 1 της εν λόγω συμφωνίας, και ιδίως το άρθρο 4 στοιχείο δ),
   Έχοντας υπόψη τη συμφωνία μεταξύ των κρατών της ΕΖΕΣ για τη σύσταση Εποπτεύουσας Αρχής και Δικαστηρίου, και ιδίως το άρθρο 5 παράγραφος 2 στοιχείο δ), καθώς και το πρωτόκολλο 1 της εν λόγω συμφωνίας, και ιδίως το άρθρο 1 στοιχείο γ),
   Έχοντας υπόψη την πράξη που αναφέρεται στο σημείο 4.1.1 του κεφαλαίου Ι του παραρτήματος I της συμφωνίας για τον ΕΟΧ, και συγκεκριμένα την οδηγία 64/432/ΕΟΚ του Συμβουλίου, της 26ης Ιουνίου 1964, περί προβλημάτων υγειονομικού ελέγχου στον τομέα των ενδοκοινοτικών συναλλαγών βοοειδών και χοιροειδών (1), όπως τροποποιήθηκε και προσαρμόσθηκε στη συμφωνία για τον ΕΟΧ με το πρωτόκολλο 1 αυτής, και ιδίως με το άρθρο 10 παράγραφος 1,
   Έχοντας υπόψη την πράξη που αναφέρεται στο σημείο 4.2.80 του κεφαλαίου Ι του παραρτήματος I της συμφωνίας για τον ΕΟΧ, και συγκεκριμένα την απόφαση 2004/558/ΕΚ της Επιτροπής, της 15ης Ιουλίου 2004, για την εφαρμογή της οδηγίας 64/432/ΕΟΚ του Συμβουλίου σχετικά με συμπληρωματικές εγγυήσεις για το ενδοκοινοτικό εμπόριο βοοειδών όσον αφορά τη λοιμώδη ρινοτραχειίτιδα των βοοειδών και την έγκριση προγραμμάτων εκρίζωσης που υπέβαλαν ορισμένα κράτη μέλη (2) όπως τροποποιήθηκε,
   Έχοντας υπόψη την απόφαση αριθ. 74/94/COL της Εποπτεύουσας Αρχής της ΕΖΕΣ, της 27ης Ιουνίου 1994, σχετικά με συμπληρωματικές εγγυήσεις που αφορούν την λοιμώδη ρινοτραχείτιδα των βοοειδών που προορίζονται για τη Νορβηγία (3) που τροποποιεί την απόφαση αριθ. 31/94/COL της Εποπτεύουσας Αρχής της ΕΖΕΣ σχετικά με συμπληρωματικές εγγυήσεις όσον αφορά τη λοιμώδη ρινοτραχειίτιδα των βοοειδών (4),
   Εκτιμώντας τα ακόλουθα:
   
               (1)
            
            
               Με την απόφαση αριθ. 74/94/COL, χορηγήθηκαν στη Νορβηγία συμπληρωματικές εγγυήσεις όσον αφορά τη λοιμώδη ρινοτραχειίτιδα των βοοειδών.
            
         
               (2)
            
            
               Μετά την υιοθέτηση της απόφασης αριθ. 74/94/COL, η νομοθεσία της Ευρωπαϊκής Ένωσης σχετικά με τις συμπληρωματικές εγγυήσεις όσον αφορά τη λοιμώδη ρινοτραχειίτιδα των βοοειδών τροποποιήθηκε για να διασφαλιστεί η συνοχή της με τους διεθνείς κανόνες σχετικά με τη νόσο αυτή, καθώς και ο καλύτερος έλεγχός της εντός της Ένωσης.
            
         
               (3)
            
            
               Με την απόφαση αριθ. 48/2005 της Μεικτής Επιτροπής του ΕΟΧ (5), η απόφαση 2004/558/ΕΚ, όπως τροποποιήθηκε, ενσωματώθηκε στη συμφωνία για τον ΕΟΧ ως σημείο 4.2.80 του κεφαλαίου I του παραρτήματος I της συμφωνίας.
            
         
               (4)
            
            
               Η νορβηγική κυβέρνηση θεωρεί ότι το έδαφός της είναι απαλλαγμένο από τη νόσο της λοιμώδους ρινοτραχειίτιδας των βοοειδών σύμφωνα με το άρθρο 10 παράγραφος 1 της οδηγίας 64/432/ΕΟΚ. Η Νορβηγία υπέβαλε στην Εποπτεύουσα Αρχή της ΕΖΕΣ δικαιολογητικά έγγραφα που αποδεικνύουν ότι η κατάσταση είναι υπό παρακολούθηση και ότι, προς τον σκοπό αυτόν, εφαρμόζεται κατάλληλο σύστημα παρακολούθησης για να διασφαλιστεί ότι το νορβηγικό έδαφος είναι απαλλαγμένο από τη λοιμώδη ρινοτραχειίτιδα των βοοειδών.
            
         
               (5)
            
            
               Η Νορβηγία ζήτησε από την Εποπτεύουσα Αρχή της ΕΖΕΣ να επικαιροποιήσει την απόφασή της αριθ. 74/94/COL ώστε να λάβει υπόψη τις νέες νομοθετικές τροποποιήσεις στον τομέα των συμπληρωματικών εγγυήσεων για το ενδοκοινοτικό εμπόριο βοοειδών όσον αφορά τη λοιμώδη ρινοτραχειίτιδα των βοοειδών.
            
         
               (6)
            
            
               Επομένως, για σκοπούς σαφήνειας και νομικής συνοχής, είναι σκόπιμο να καταργηθεί η απόφαση αριθ. 74/94/COL σύμφωνα με τις τελευταίες νομοθετικές τροποποιήσεις στον τομέα των συμπληρωματικών εγγυήσεων για το ενδοκοινοτικό εμπόριο βοοειδών όσον αφορά τη λοιμώδη ρινοτραχειίτιδα των βοοειδών.
            
         
               (7)
            
            
               Η νέα απόφαση θα διατηρήσει τις ίδιες εγγυήσεις που είχαν ήδη χορηγηθεί στο παρελθόν στη Νορβηγία και θα τις ευθυγραμμίσει με τα νέα κριτήρια που καθορίζονται στη σχετική νομοθεσία ΕΟΧ, ιδίως στην απόφαση 2004/558/ΕΚ, όπως τροποποιήθηκε.
            
         
               (8)
            
            
               Τα μέτρα που προβλέπονται στην παρούσα απόφαση είναι σύμφωνα με τη γνώμη της κτηνιατρικής επιτροπής της ΕΖΕΣ που επικουρεί την Εποπτεύουσα Αρχή της ΕΖΕΣ,
            
         ΕΞΕΔΩΣΕ ΤΗΝ ΠΑΡΟΥΣΑ ΑΠΟΦΑΣΗ:
   Άρθρο 1
   Όλες οι περιοχές της Νορβηγίας είναι απαλλαγμένες από τη λοιμώδη ρινοτραχειίτιδα των βοοειδών.
   Άρθρο 2
   Χορηγούνται στη Νορβηγία οι συμπληρωματικές εγγυήσεις σχετικά με τη λοιμώδη ρινοτραχειίτιδα των βοοειδών που καθορίζονται στην απόφαση 2004/558/ΕΚ, όπως τροποποιήθηκε, κατά το εμπόριο βοοειδών εντός του Ευρωπαϊκού Οικονομικού Χώρου.
   Άρθρο 3
   Η Νορβηγία τυγχάνει του ιδίου καθεστώτος με εκείνο των κρατών μελών της ΕΕ που απαριθμούνται στο παράρτημα II της απόφασης 2004/558/ΕΚ, όπως τροποποιήθηκε.
   Άρθρο 4
   Η απόφαση αριθ. 74/94/COL καταργείται.
   Άρθρο 5
   Η παρούσα απόφαση αρχίζει να ισχύει στις 21 Απριλίου 2010.
   Άρθρο 6
   Η παρούσα απόφαση απευθύνεται στο Βασίλειο της Νορβηγίας.
   Άρθρο 7
   Το κείμενο στην αγγλική γλώσσα είναι το μόνο αυθεντικό.
   
      Βρυξέλλες, 21 Απριλίου 2010.
      
         
            Για την Εποπτεύουσα Αρχή της ΕΖΕΣ
         
         Per SANDERUD
         
            Πρόεδρος
         
         Sverrir Haukur GUNNLAUGSSON
         
            Μέλος του Σώματος
         
      
   
   
      (1)  ΕΕ P 121 της 29.7.1964, σ. 1977/64.
   
      (2)  ΕΕ L 249 της 23.7.2004, σ. 20 και συμπλήρωμα για τον ΕΟΧ αριθ. 22 της 24.4.2008, σ. 170.
   
      (3)  ΕΕ L 247 της 22.9.1994, σ. 50.
   
      (4)  ΕΕ L 138 της 2.6.1994, σ. 43.
   
      (5)  ΕΕ L 239 της 15.9.2005, σ. 15.